Snowfall House เป็นร้านบิงซูอีก 1 ร้านย่านสยามสแควร์ วันนั้นเราไปทานซูชิ เดนที่สยามสแควร์วันชั้น 4 พอทานของคาวเสร็จก็มูฟมาต่อของหวานร้านข้าง ๆ ร้านนี้เค้าตกแต่งน่ารักดี ให้บรรยากาศเหมือนอยู่ในเมืองหิมะ มีมุมหิมะตก มุมแขวนกุญแจด้วย ได้อารมณ์เกาหลีสุด ๆ 

เมนูของที่ร้านนี้หลัก ๆ เลยคือบิงซู มีให้เลือกหลายรสเหมือนกัน โดยแบ่งเป็น
Snowfall Bingsoo
- Mango Yogurt Bingsoo
- Mixberry Yogurt Bingsoo
- Caramel Banana Bingsoo
- Choco Bingsoo
Season Bingsoo
- Cream Greentea Bingsoo
- Cheese Mango Bingsoo
- Oreo Bingsoo
- Fresh Melon Bingsoo
Milk Bingsoo
- Milk Bean Powder Bingsoo
- Milk Mango Cheese Bingsoo
- Milk Blueberry Cheese Bingsoo
- Milk Cheese Bingsoo
ราคาก็แตกต่างกันไปตามแต่ละชนิด เราเห็นมีทั้งราคา 220 , 280 บ. , 320 บ. ขนาดถ้วยของ 3 ราคานี้ก็ต่างกันนะ  นอกจากนั้นก็จะเป็นเมนูเครื่องดื่มต่าง ๆ เช่น พันช์ , สมู้ทตี้ , ชา และกาแฟ

ตอนจะสั่งแอบลังเลเพราะเราอยากลองหลายรสเลยทั้ง  Cheese Mango Bingsoo , Choco Bingsoo แต่เพื่อนยืนยันจะกินเมล่อนก็จัดไป Fresh Melon Bingsoo 1 ที่ 320 บ. ราคาเน็ตไม่มี ++ ไปสั่งที่เคาน์เตอร์ชำระเงินแล้วก็จะได้ใบเสร็จที่มี password Wifi และเครื่องสั่นเรียกคิวมา ก็นั่งเล่นเน็ตฆ่าเวลาไปก่อนเนอะ พอถึงคิวเครื่องก็จะสั่น+มีไฟ เราก็นำเครื่องไปคืนที่เคาน์เตอร์และไปยกขนมมา วันที่ไปมีคนสั่งเมนูนี้เยอะเหมือนกันนะก็รอประมาณ 15-20 นาทีได้

Melon Bingsoo นี่ถ้วยค่อนข้างใหญ่เลยทีเดียว ถ้าไป 2 คนไม่แนะนำให้สั่งเมนูนี้นะคะ เราไปกัน 4 คนยังแทบแย่เลย ถ้วยใหญ่เบิ้มมาก ๆ Melon Bingsoo ล่างสุดจะเป็นเปลือกเมล่อน ด้านในจะเป็นน้ำแข็งไสเนียน ๆ มีพุดดิ้งเมลล่อนแทรกอยู่ด้วย ด้านนอกตกแต่งด้วยเมล่อนตักเป็นลูกลม ๆ เรียงสูงเหมือนภูเขา ท๊อปด้านบนด้วยไอศครีมวนิลา โรยด้วยอัลมอนด์สไลด์ และเสิร์ฟมาพร้อมกับซอสกลิ่นเมล่อน 1 ถ้วย โดยรวมอร่อยดีนะไม่หวานมาก แต่แอบชอบของร้าน School food มากกว่านิดนึง 